
KOMISIONI PËR BURIMET NATYRORE, INFRASTUKTURËN DHE ZHVILLIMIT TË QËNDRUESHËM
      	                                                                        
                                                               Tiranë, më 14.10.2025
      (Dokument parlamentar)				
RAPORT
(Përgjegjës)
 PËR 
PROJEKTLIGJIN 

“ PËR MENAXHIMIN E INTEGRUAR TË MBETJEVE”



· Hyrje

[bookmark: _Hlk179450190]Komisioni për Burimet Natyrore, Infrastrukturën dhe Zhvillimin e Qëndrueshëm, bazuar në nenet 32-38 të Rregullores së Kuvendit, në mbledhjen e datës 8.10.2025 dhe datë 14.10.2024, në cilësinë e komisionit përgjegjës mori në shqyrtim projektligjin “Për menaxhimin e integruar të mbetjeve”.

[bookmark: _Hlk211281458]Komisioni për Burimet Natyror, Infrastrukturën dhe Zhvillimit të Qëndrueshëm caktoi si relator për shqyrtimin e këtij projektligji deputeten znj. Ilva Gjuzi.

Në mbledhjen e datës 14.10.2024, për të prezantuar projektligjin dhe për të dhënë shpjegime për pyetjet e anëtarëve të Komisionit, ishin të pranishëm përfaqësues të Ministrisë së Mjedisit 
Z. Sofjan Jaupaj - Ministër i Mjedisit
znj. Enerieta Tarelli - Drejtore, Drejtoria e Programimit dhe Harmonizimit të Kuadrit Rregullator, në Ministrinë e Mjedisit, 
znj. Elvana Ramaj - Drejtore, Drejtoria e Ekonomisë Qarkulluese në Ministrinë e Mjedisit,
znj. Xhulia Gjoka - Këshilltare në Ministrinë e Mjedisit
Z. Elton Orozi - Drejtor i Standarteve, Drejtoria e Përgjithshme e Turizmit, në Ministrinë e Turizmit, Kulturës dhe Sporteve.



· Baza kushtetuese e projektligjit

Projektligji i paraqitur për shqyrtim është propozuar nga Këshilli i Ministrave, bazuar në përcaktimet e nenit 81, pika 1.

Nga ana juridike procedurale, projektligji i nënshtrohet procedurave të parashikuara në nenin 78 dhe nenin 83, pika 1, e Kushtetutës.

Komisioni për Burimet Natyror, Infrastrukturën dhe Zhvillimit të Qëndrueshëm e shqyrton këtë projektligj në cilësinë e komisionit përgjegjës, bazuar në nenet 32-36 të Rregullores së Kuvendit.

Në aspektin juridik formal-procedural, akti shoqërohet me relacionin përkatës sipas kërkesave të nenit 68, pika 2 të Rregullores së Kuvendit. 

Miratimi i këtij projektligji kërkon një shumicë të thjeshtë votash, sipas nenit 55, pika 3 të Rregullores së Kuvendit.


· Qëllimi, dhe risitë dhe përmbajtja e projektligjit.

· Qëllimi i projektligjit :

Qëllimi i nismës ligjore që ka ardhur për shqyrtim është përmirësimi i legjislacionit në fushën e  mjedisit dhe menaxhimit sa më efikas dhe të qëndrueshëm të mbetjeve në territorin e vendit. 

Projektligji pasqyron ndryshimet e ndodhura në Direktivën Kuadër të Mbetjeve 2008/98/EC “Për mbetjet”, të ndryshuar, që siguron përputhshmërinë me “Acquis” të BE për fushën e mbetjeve dhe synon rritjen e shkallës së riciklimit dhe kompostimit të mbetjeve në vend si dhe ndarjen e mbetjeve në burim, në përputhje më kërkesat e legjislacionit të BE-së për këtë fushë.

Menaxhimi i mbetjeve në Shqipëri është një çështje me rëndësi të lartë, që ka marrë një vëmendje të veçantë si brenda vendit ashtu edhe në kuadër të procesit të integrimit evropian. Aktualisht, ky proces rregullohet nga ligji nr. 10463, datë 22.9.2011, “Për menaxhimin e integruar të mbetjeve”, i cili është miratuar me qëllimin e përafrimit të plotë me direktivën 2008/98/KE të Parlamentit Evropian dhe Këshillit, mbi mbetjet.

Megjithatë, që nga miratimi i këtij ligji, direktiva kuadër e mbetjeve ka pësuar disa ndryshime të rëndësishme, veçanërisht në vitet 2014, 2015, 2017, 2018 dhe 2023, ndryshime të cilat kanë sjellë nevojën për përafrimin e mëtejshëm të legjislacionit shqiptar me standardet e Bashkimit Evropian, duke përfshirë aspekte të reja dhe më të avancuara të menaxhimit të mbetjeve. Kjo nevojë është gjithashtu theksuar nga Komisioni Evropian në progres-raportin për Shqipërinë të vitit 2024.

Projektligji “Për menaxhimin e integruar të mbetjeve” synon gjithashtu të përmirësojë sistemin e menaxhimit të mbetjeve në Shqipëri, duke e bërë atë më efektiv, për të ulur ndotjen e mjedisit dhe për të përmirësuar cilësinë e jetës së njerëzve.

· Risitë e projektligjit :

Projektligji “Për menaxhimin e integruar të mbetjeve” përveç përafrimit të legjislacionit shqiptar me acquis-në e Bashkimit Evropian, synon gjithashtu të rregullojë në mënyrë të qartë dhe të plotë ato aspekte të menaxhimit të mbetjeve në Shqipëri që deri më tani kanë qenë të paqarta ose të pa rregulluara nga kuadri ligjor ekzistues, duke krijuar kështu një sistem më funksional dhe të harmonizuar me nevojat konkrete të vendit 
Projektligji në përmbajte të tij të parashikon parime dhe koncepte të reja në përputhje me direktivën si:
-Parimi i Ekonomisë Qarkulluese, i cili është tashmë një nga shtyllat kryesore që udhëheq konceptin e menaxhimit të mbetjeve në Bashkimin Evropian. Sipas këtij parimi, mbetjet nuk duhen parë si materiale të padobishme, por si burime me potencial ekonomik, të cilat, përmes procesesh si riciklimi apo ripërdorimi, riintegrohen në ciklin ekonomik si një vlerë e shtuar. Ky qasje synon të minimizojë mbetjet, të ruajë burimet natyrore dhe të nxisë një model zhvillimi të qëndrueshëm.
-Përkufizimet 
Në projektligj janë shtuar një sërë përkufizimesh, në përputhje me kërkesat e Direktivës Kuadër për Mbetjet të BE-së, si më poshtë:
    i.“Mbetjet bashkiake”
   ii. “Mbetjet shtëpiake” 
   iii. “Mbetjet nga ndërtimi”
   iv. “Skema e përgjegjësisë së zgjeruar të prodhuesit”.
Këto përkufizime të reja synojnë të qartësojnë dhe të përmirësojnë zbatueshmërinë e ligjit, duke kontribuar në një menaxhim më efikas dhe të strukturuar të mbetjeve.
-Bashkitë
 Një nga risitë e projektligjit është përfshirja e një dispozite të posaçme mbi grumbullimin e mbetjeve nga bashkitë, e cila përbën një hallkë kyçe në zinxhirin e menaxhimit të integruar të mbetjeve bashkiake. Kjo risi synon të vendosë standarde të përgjithshme për funksionimin e sistemit të grumbullimit, duke siguruar një qasje më të unifikuar dhe efektive në nivel vendor. Njëkohësisht, ajo respekton autonominë e njësive të vetëqeverisjes vendore, në përputhje me parimet e legjislacionit në fuqi “Për vetëqeverisjen vendore”. 
-AKEM 
Agjencia Kombëtare e Ekonomisë së Mbetjeve (AKEM) përbën një nga risitë më thelbësore të reformës në fushën e menaxhimit të mbetjeve. AKEM është një institucion i ri, i krijuar posaçërisht për të menaxhuar infrastrukturën fundore të trajtimit të mbetjeve, dhe funksionon në varësi të ministrit përgjegjës për mjedisin. Kjo agjenci do të jetë një nga shtyllat kryesore të funksionimit të sistemit të ri të menaxhimit të mbetjeve në Shqipëri.
Një tjetër aspekt inovativ i projektligjit është parashikimi i bashkëpunimit ndërvendor ndërmjet AKEM dhe bashkive, i cili formalizohet përmes marrëveshjeve të posaçme. Kjo marrëveshje do të përcaktojë në mënyrë të detajuar strukturën organizative dhe metodat e menaxhimit të përbashkët të mbetjeve, përfshirë strukturën organizative dhe metodat e menaxhimit të përbashkët të mbetjeve, si dhe çështje kryesore si struktura administrative e zonës, detyrimet për ndërtimin dhe operimin e infrastrukturës së menaxhimit të mbetjeve, kontributet financiare të secilës bashki, mbledhja e të ardhurave, ndarja e detyrave etj.
Ky model synon të garantojë një menaxhim më të qëndrueshëm, të koordinuar dhe transparent të mbetjeve në nivel kombëtar dhe vendor, në përputhje me parimet e ekonomisë qarkulluese dhe direktivat përkatëse të Bashkimit Europian.
- Zonat e menaxhimit të mbetjeve
Në vijim, një risi tjetër e projektligjit është koncepti i zonave të menaxhimit të mbetjeve, sipas të cilit territori i Republikës së Shqipërisë ndahet në 10 zona specifike, brenda të cilave realizohet menaxhimi i integruar i mbetjeve në nivel ndërvendor. Projektligji përcakton parimet themelore për identifikimin dhe krijimin e këtyre zonave, pasi struktura dhe infrastruktura e tyre trajtohet në mënyrë të detajuar në Planin Kombëtar Sektorial për Menaxhimin e Mbetjeve të Ngurta.
Në thelb, përfshirja e zonave të menaxhimit të mbetjeve në kuadrin ligjor synon harmonizimin ndërmjet dokumentit strategjik dhe legjislacionit përkatës, duke përfshirë edhe atë të Bashkimit Evropian. Si rrjedhojë, projektligji jo vetëm që forcon procesin e përafrimit të legjislacionit kombëtar me acquis të BE-së, por vendos gjithashtu bazat për zbatimin më efektiv dhe të qëndrueshëm të këtij ligji në praktikë.

-Regjistri Elektronik i të Dhënave
Projektligji parashikon digjitalizimin e të dhënave për menaxhimin e mbetjeve, që do të përfshihen në Sistemin e Integruar të Mbetjeve (SIM), i cili administrohet nga Agjencia Kombëtare e Mjedisit. Ky sistem do të ndihmojë në organizimin dhe monitorimin më të mirë të mbetjeve në gjithë Shqipërinë.
Projektligji parashikon gjithashtu hartimin e dokumenteve strategjike kryesorë në fushën e menaxhimit të mbetjeve, duke filluar nga Strategjia dhe Plani i Veprimit për menaxhimin e integruar të mbetjeve; Planin Kombëtar Sektorial për mbetjet e ngurta urbane (Masterplani); Planet Zonale të menaxhimit të Integruar të mbetjeve dhe Planet vendore të menaxhimit të integruar të mbetjeve. 
Gjithashtu Programi Kombëtar për Parandalimin e Krijimit të mbetjeve është një risi e këtij projektligji.
Zbatimi i këtij ligji në praktikë do të sigurojë një hap përpara në menaxhimin e integruar të mbetjeve, në përputhje me parimet dhe direktivat e BE-së.

· Objektivat që synohen të arrihen përmes projektligji:

Objektivi kryesor strategjik i projektligjit është krijimi i një kuadri ligjor për menaxhimin e mbetjeve në Shqipëri që të jetë në përputhje me detyrimet e BE-së dhe të sigurojë:
· Mbrojtjen e shëndetit dhe mjedisit, duke ulur ndotjen dhe rreziqet që vijnë nga mbetjet.
· Zbatimin e hierarkisë së mbetjeve, me fokus në parandalim, ripërdorim, riciklim dhe rikuperim, dhe kufizimin e dërgimit të mbetjeve në landfille.
· Grumbullim i diferencuar i detyrueshëm, për fraksione të veçanta të mbetjeve si plastika, qelqi, metali, letra, tekstilet, bio-mbetjet dhe mbetjet e rrezikshme shtëpiake.
· Menaxhimi i mbetjeve të ndërtimit dhe prishjeve, duke nxitur ndarjen selektive të materialeve dhe riciklimin e tyre.
· Zhvillimi i kapaciteteve teknike, për trajtimin, rikuperimin dhe asgjësimin e mbetjeve sipas standardeve më të fundit.
· Kufizime për plastikën njëpërdorimshe dhe produktet me substanca të rrezikshme.
· Përdorimi i parimit “ndotësi paguan”, duke përcaktuar që kostoja e menaxhimit të mbetjeve të mbulohet nga prodhuesit ose poseduesit e mbetjeve.
· Mbështetje financiare dhe stimuj ekonomikë, për investime në infrastrukturën e menaxhimit të mbetjeve.
· Forcimi i përgjegjësive të autoriteteve vendore dhe qendrore, duke përcaktuar më qartë funksionet dhe bashkëpunimin ndërbashkiak.
· Rritja e transparencës, inspektimit dhe raportimit, për subjektet që merren me mbetje.
· Ngritja e sistemit të të dhënave, për gjurmimin dhe kontrollin e mbetjeve.
· Përfshirja e publikut dhe ndërgjegjësimi qytetar mbi rëndësinë e menaxhimit të mbetjeve.
· Hartimi i planeve dhe akteve nënligjore për zbatimin efektiv të ligjit.

· Arsyet dhe nevoja për ndërhyrjen ligjore: 

[bookmark: _Hlk184812978]Sipas materialeve shoqëruese të projektligjit, rezulton se, transpozimi i Direktivës së BE-së kërkon ndryshime thelbësore në legjislacionin kombëtar që nuk mund të arrihen nëpërmjet ndryshimit të ligjit te vitit 2011. Prandaj kërkohet miratimi i një ligji krejtësisht të ri për menaxhimin e integruar të mbetjeve.

· Efektet e pritshme nga miratimi i projektligjit:
Miratimi i ligjit do të mundësojë transpozimin e kërkesave të përfshira në Direktivën Kuadër të Mbetjeve të BE-së dhe do të krijojë kushte të favorshme për zhvillimin e legjislacionit dytësor për rregullimin e sektorit.
Miratimi i ligjit të ri pritet të japë efekte në sa vijon:
· Rritjen e konsiderueshme të sasisë së mbetjeve bashkiake të ripërdorura dhe të ricikluara në 50% të peshës në vitin 2035 që është e krahasueshme me nivelet aktuale të riciklimit në vendet e BE-së;
· Eliminimi i depozitimeve të pakontrolluara dhe hedhjes së paligjshme të mbetjeve së bashku me reduktimin e konsiderueshëm të ndotjes;
· Reduktimi i konsiderueshëm i sasisë së mbetjeve plastike që hyjnë në mjedisin detar, si dhe reduktimi i rreziqeve për shëndetin e njerëzve dhe kafshëve që vijnë nga hedhja e mbetjeve plastike në det;
· Reduktimi i sasisë së Gazrave Serë të emetuara;
· Krijimi i mekanizmave efikasë të implementimit dhe zbatimit;
· Zhvillimi i sektorëve të menaxhimit dhe riciklimit të mbetjeve përmes mundësive shtesë të tregut dhe financimit të ofruar. Krijimi i vendeve të reja të punës në këta sektorë.
· Përmirësimi i cilësisë së ekosistemeve, përmirësimi i cilësisë së jetës dhe përfitimet indirekte për sektorin e turizmit;
· Rritja e ndërgjegjësimit të konsumatorëve dhe promovimi i konsumit dhe prodhimit të qëndrueshëm.

· Përmbajtja e projektligjit :

Projektligji për menaxhimin e integruar të mbetjeve përmban gjithsej 85 nene të ndara në njëmbëdhjetë krerë dhe përfshin gjithashtu 7 shtojca. 

Kreu i parë, “Dispozita të përgjithshme”, trajton çështjet bazë si qëllimin, objektin dhe fushën e veprimit të ligjit, përjashtimet nga kjo fushë, përkufizimet dhe parimet kryesore që udhëheqin menaxhimin e mbetjeve. Ky kre përfshin edhe dispozita rreth hierarkisë së menaxhimit të mbetjeve, nënprodukteve, përfundimit të statusit të “mbetjeve” dhe katalogun e mbetjeve. 
Një nga risitë e projektligjit janë ndryshimet e përkufizimeve të termave që rrjedhin nga ndryshimet e fundit të direktivës kuadër të mbetjeve të vitit 2018, duke përfshirë përkufizimin e ri të “mbetjeve bashkiake”, i cili harmonizohet me standardet evropiane për të siguruar krahasueshmërinë e të dhënave statistikore. Përkufizimi i “mbetjeve shtëpiake” është përshtatur duke u bërë një nënkategori brenda mbetjeve bashkiake për të dalluar më mirë prejardhjen e tyre, ndërsa është futur përkufizimi i ri i “mbetjeve nga ndërtimi” si një kategori e veçantë që trajtohet ndryshe nga mbetjet bashkiake. Gjithashtu, është përfshirë përkufizimi i skemës së përgjegjësisë së zgjeruar të prodhuesit, i cili mungonte në variantin origjinal të direktivës dhe shërben për të qartësuar masat për përgjegjësinë që kanë prodhuesit në menaxhimin e mbetjeve.

Kreu i dytë, “Kërkesa të përgjithshme”, rregullon kërkesat që zbatohen për të gjitha operacionet që përfshihen në menaxhimin e integruar të mbetjeve. Ky kre trajton parandalimin e krijimit të mbetjeve, përgatitjen për ripërdorim dhe riciklimin, rikuperimin dhe objektivat përkatëse, si dhe asgjësimin e mbetjeve. Dispozita për parandalimin e mbetjeve pësoi ndryshime rrënjësore duke e kthyer në detyrë konkrete të shtetit marrjen e masave për parandalimin e krijimit të mbetjeve dhe monitorimin e efektivitetit të tyre. Në këtë kuadër është parashikuar edhe hartimi i programit kombëtar për parandalimin e mbetjeve si pjesë integrale e planit kombëtar të menaxhimit të mbetjeve.
Përgatitja për ripërdorim dhe riciklimi i mbetjeve, e rregulluar në nenin 11, ka përshtatur detyrimet e grumbullimit të diferencuar të mbetjeve duke përfshirë edhe rryma të reja si mbetjet bio, tekstilet dhe mbetjet e rrezikshme nga shtëpitë, me afate të përcaktuara deri në vitin 2025. 

Një risi e rëndësishme është përfshirja e konsultimeve me njësitë e qeverisjes vendore për masat dhe afatet e grumbullimit të diferencuar, duke garantuar kështu përfshirjen aktive të institucioneve lokale. Objektivat për ripërdorimin, riciklimin dhe rikuperimin përcaktohen në strategjinë kombëtare dhe në planin e veprimit, ndërsa metodologjia e llogaritjes së përmbushjes së këtyre objektivave do të përcaktohet më tej me vendim të Këshillit të Ministrave. Sa i përket asgjësimit të mbetjeve, ky mbetet opsioni i fundit i menaxhimit të mbetjeve dhe objektivat për reduktimin e tij do të përfshihen në planin kombëtar të menaxhimit të mbetjeve.

Kreu i tretë, trajton menaxhimin e integruar të mbetjeve dhe është i ndarë në shtatë seksione. 
Seksioni i parë rregullon ndarjen e përgjegjësive mes aktorëve kryesorë të procesit, duke përfshirë krijuesit dhe zotëruesit e mbetjeve, prodhuesit me përgjegjësi të zgjeruar, bashkitë dhe Agjencinë Kombëtare të Ekonomisë së Mbetjeve (AKEM). 
Seksioni i dytë fokusohet në përcaktimin e kompetencave të institucioneve përgjegjëse, duke detajuar rolin dhe përgjegjësitë e AKEM-it, një institucion rishtas krijuar për menaxhimin e infrastrukturës fundore, si dhe harmonizimin e kompetencave të bashkive me ligjin për vetëqeverisjen vendore. 
Një nga risitë kryesore është seksioni që rregullon zonat e menaxhimit të mbetjeve. Territori ndahet në disa zona për menaxhimin ndërvendor të mbetjeve, ku bashkitë dhe AKEM-i bashkëpunojnë nëpërmjet marrëveshjeve të bashkëpunimit që përcaktojnë strukturën organizative dhe mënyrën e menaxhimit të përbashkët, përfshirë ndarjen e kostove dhe detyrimeve financiare.
Seksioni i katërt rregullon ndarjen e kostove dhe instrumentet ekonomike që shërbejnë si masa nxitëse për zbatimin e hierarkisë së menaxhimit të mbetjeve. Përcaktohen burimet e financimit të AKEM-it, duke përfshirë buxhetin e shtetit, tarifat për trajtimin e mbetjeve, të ardhurat nga shitja e materialeve riciklueshme dhe fondet nga donatorët. 
Seksioni i pestë trajton në detaje operacionet e menaxhimit të mbetjeve, përfshirë një dispozitë të re që rregullon grumbullimin e mbetjeve nga bashkitë, duke respektuar autonominë vendore. Gjithashtu, përfshihen rregullime të reja për ruajtjen paraprake, stacionet e transferimit dhe transportin e mbetjeve jo të rrezikshme. 
Seksioni i gjashtë përqendrohet te menaxhimi i mbetjeve të rrezikshme, duke përfshirë operacionet, etiketimin, transportin dhe dorëzimin e tyre, ndërsa seksioni i shtatë përcakton normat teknike minimale për operacionet e menaxhimit të mbetjeve.

Kreu i katërt, trajton rrymat specifike të mbetjeve, duke rregulluar menaxhimin e vajrave të përdorura, mbetjeve bio, ambalazheve, produkteve plastike njëpërdorimshe, ndotësve organikë të qëndrueshëm, baterive, automjeteve në fund të jetës, pajisjeve elektronike, mbetjeve spitalore, nënprodukteve shtazore, mbetjeve nga ndërtimi, industrisë së dioksidit të titanit, anijeve, gomave të përdorura dhe të tjera. Dispozitat e këtij kreu plotësojnë dhe harmonizohen me legjislacionin e posaçëm për secilën kategori mbetjesh.

Kreu i pestë, përfshin instrumentet strategjike dhe planet e menaxhimit të mbetjeve në nivel kombëtar dhe sektorial. Strategjia Kombëtare dhe plani i veprimit përcaktojnë objektivat dhe masat për menaxhimin e integruar të mbetjeve. Një plan sektorial ose Masterplan, i miratuar nga Këshilli Kombëtar i Territorit, përcakton zonat dhe infrastrukturën e menaxhimit të mbetjeve. Në këtë kre përfshihet edhe Programi Kombëtar për Parandalimin e Krijimit të Mbetjeve, pjesë integrale e strategjisë, e cila përmban objektivat dhe masat konkrete për parandalimin.

Kreu i gjashtë, trajton licencimin e operacioneve të menaxhimit të mbetjeve dhe të institucioneve përgjegjëse, në përputhje me legjislacionin mjedisor në fuqi. 

Kreu i shtatë, trajton çështjet që lidhen me inspektimin, mbajtjen e të dhënave dhe raportimet, duke përcaktuar detyrimet për institucionet përgjegjëse në monitorimin dhe kontrollin e zbatimit të ligjit në fushën e menaxhimit të mbetjeve.

Kreu i tetë, rregullon lëvizjen ndërkufitare të mbetjeve, përfshirë importin, eksportin dhe kalimin tranzit të mbetjeve jo të rrezikshme. Ky kre parashikon gjithashtu procedurat për marrjen e lejeve dhe autorizimeve përkatëse, ndërsa neni 72 ndalon kategorikisht importin e mbetjeve në territorin e Republikës së Shqipërisë, duke ruajtur qëndrimin e ligjit aktual.

Kreu i nëntë, trajton kundërvajtjet administrative, duke përcaktuar ndalimet, sanksionet, si dhe masat ndëshkuese në rast të shkeljeve të legjislacionit mjedisor. Ai përfshin gjithashtu rregulla për ankimin dhe ekzekutimin e vendimeve për shkelësit.

Kreu i dhjetë përmban dispozitat rregulluese që lidhet me landfill-et ekzistuese, duke synuar të sigurojë vazhdimësinë e shërbimeve të menaxhimit të mbetjeve gjatë periudhës kalimtare deri në zbatimin e plotë të ligjit të ri.

Kreu i njëmbdhjetë, përmban dispozitat kalimtare dhe përfundimtare, duke përcaktuar aktet nënligjore që duhet të nxirren për zbatimin e ligjit, vlefshmërinë e përkohshme të disa akteve ekzistuese, si dhe çështjet që lidhen me shfuqizimet, kalimet dhe hyrjen në fuqi të ligjit të

Shtojcat përmbajnë rregullime të detajuara teknike dhe shembuj konkretë për zbatimin e ligjit. Në to përfshihen elemente si përmbajtja e strategjisë kombëtare, elementët e planeve zonale, instrumentet ekonomike për menaxhimin e mbetjeve dhe programet për parandalimin e krijimit të mbetjeve.


· Vlerësimi i ligjshmërisë, kushtetutshmërisë dhe harmonizimi me legjislacionin në fuqi vendas e ndërkombëtar 

Ky projektligj është hartuar në mbështetje të neneve 78 dhe 83, pika 1, të Kushtetutës dhe është harmonizuar me Kodin e Procedurave Administrative, me legjislacionin në fuqi për mjedisin dhe me legjislacionin për njësitë e vetëqeverisjes vendore.




 
· Vlerësimi i shkallës së përafrimit me acquis communautaire 

Projektligji synon një përafrim të pjesshëm me direktivën 2008/98/KE të Parlamentit Evropian dhe Këshillit, datë 19 nëntor 2008, “Mbi mbetjet”, të ndryshuar, e cila shfuqizon disa direktiva.


· Raporti i vlerësimit të të ardhurave dhe shpenzimeve buxhetore

Sipas relacionit që shoqëron Projektligjin “Për menaxhimin e integruar të mbetjeve” thuhet se ai sjell detyrime financiare, të cilat në mënyrë të detajuar janë analizuar te dokumenti i RIA-s për këtë projektligj, i hartuar me asistencën e ekspertëve të GIZ të projektit “BE për ekonominë qarkulluese dhe rritjen e gjelbër” dhe që është vlerësuar nga Drejtoria e RIA-s pranë Këshillit të Ministrave, si një ndër raportet më të mira të Vlerësimit të Ndikimit Rregullator. 
Kostoja për grumbullimin dhe transferimin e mbetjeve është e përcaktuar në buxhetin vjetor të bashkive dhe do të përballohet nga mbledhja e tarifës së pastrimit, e cila do të përcaktohet me një akt nënligjor.

AKEM-i në vitet e para të krijimit do të financohet nga tavanet e parashikuara në PBA 2025-2027, në programin e menaxhimit të mbetjeve si dhe nga financimet e huaja.  Në vijimësi AKEM-i do të vlerësojë nevojën për financime, të cilat do të propozohen përmes ministrisë përgjegjëse të fushës në vitet e ardhshme, duke respektuar të gjitha procedurat e lidhura me legjislacionin për shoqëritë tregtare dhe legjislacionin për menaxhimin e sistemit buxhetor në Republikën e Shqipërisë. 

Në përgjithësi, ky projektligj përfaqëson një përmirësim të thellë dhe një risi në politikën kombëtare të menaxhimit të mbetjeve, duke i përafruar standardet ligjore me ato të Bashkimit Europian dhe duke siguruar instrumente më efektive për parandalimin, riciklimin, ripërdorimin dhe trajtimin e sigurt të mbetjeve në vend. Ai fuqizon rolin e institucioneve përgjegjëse, përfshin masa ekonomike nxitëse dhe rregullime të detajuara teknike, duke synuar të përmirësojë cilësinë e jetës dhe të mbrojë mjedisin në mënyrë të qëndrueshme. Ndaj kërkohet mbështetje për miratimin e tij.

· Konsultimi publik

Projektligji “Për menaxhimin e integruar të mbetjeve” është publikuar në Portalin e Konsultimeve Publike nga data 20.08.2024 deri më 17.09.2024. Gjatë kësaj periudhe, janë zhvilluar edhe katër sesione konsultimi me prezencë fizike me aktorë kryesorë, përfshirë organizatat mjedisore, akademinë, partnerët ndërkombëtarë, industrinë ricikluese, bashkitë dhe donatorët.
Projektligji është mirëpritur në përgjithësi, me vlerësime pozitive për nivelin e lartë të transpozimit të Direktivës Kuadër të Mbetjeve. Komentet janë fokusuar kryesisht në ndarjen e përgjegjësive ndërmjet institucioneve, sanksionet administrative, ndalimin e plastikës njëpërdorimshëm dhe importit të mbetjeve jo të rrezikshme.
Në draftin final janë reflektuar pjesërisht komentet e marra, përfshirë rikthimin e ndalimit të importit të mbetjeve jo të rrezikshme, në përputhje me Rregulloren e re të BE-së, si dhe saktësime mbi rolet e institucioneve dhe bashkive.

Kuvendi nuk ka zhvilluar konsultim publik për këtë projektligj.
Pas kërkesave të paraqitura nga grupet e interesit të sektorit privat, Komisioni për Burimet Natyror, Infrastrukturën dhe Zhvillimit të Qëndrueshëm zhvilloi dëgjesën publike. 
Në mbledhjet e datës 8.10.2025 u zhvillua seancë dëgjimore me përfaqësues të ndryshëm të  grupeve të interesit, z. Rexhino Çekrezi zëvendës president i Bordit të Dhomës Amerikane; Çekrezi Metal Sh.p.k. & Trifolium, z. Dritan Nako sekretar i Bordit të Dhomës Amerikane; dhe përfaqësues i Antea Cement, z. Neritan Mullaj Drejtor Ekzekutiv, Dhoma Amerikane e Tregtisë, z. Ened Topi nënkryetar i Komitetit Ligjor, Rregullator & Pronësise Intelektuale; Lalaj & Partners, z. Arlind Ahmetaj Nënkryetar i Komitetit Ligjor, Rregullator & Pronësise Intelektuale; Halimi Laë. Po ashtu, përfaqësues ishin edhe Anëtarët e Bashkimit Prodhuesve Shqiptar, z. Vullnet Haka nga Everest shpk, z. Reshat Mancaku nga Zodiak, z. Adrian Nallbani nga AMA Recycling dhe z. Aleko Polo Drejtor Ekzekutiv i Bashkimit të Prodhuesve Shqiptar, si dhe  përfaqësueset e Ministrisë së Mjedisit, znj. Enerieta Tarelli dhe znj. Elvana Ramaj.
Gjatë seancës dëgjimore, të ftuarit paraqitën komentet dhe sugjerimet e tyre sa i përket projektligjit “Për menaxhimin e integruar të mbetjeve”.
Përfaqësuesit e sektorit privat gjatë e diskutimit shprehën pretendimin se nuk janë  përfshirjes në krijimin e draftit të projektligjit dhe në konsultimet e bëra me Shoqatën e Ricikluesëve të Shqipërisë.
· Kërkesa e Dhomës Amerikane të Tregtisë ishte që të lejohet importi i mbetjeve të llojit RDF dhe SRF për përdorim në fabrikat e çimentos, si lëndë djegëse alternative, si dhe kërkesën për mosnjohjen me Raportin e Vlerësimit të Ndikimit RIA.
Në përgjigje të pyetjeve përfaqësueset e Ministrisë së Mjedisit shpjeguan se ; 
1. RDF dhe SRF janë mbetjeje që ndalohet të importohet nga viti 2013 dhe parashikohet të jetë e tillë deri në plotësimin e sistemit të monitorimit të gjurmueshmërisë. Me rritjen më tej të shkallës së riciklimit në vend dhe të zbatimit të ndarjes në burim të mbetjeve dhe grumbullimin e diferencuar të tyre, do të rritet sasia e materialeve të riciklueshme për këto biznese.
2. Përfaqësuesit e Dhomës Amerikane të Tregtisë kanë qenë pjesë e tryezës e konsultative zhvilluar në dt. 13.11.2024 dhe të dedikuar me bizneset ku është paraqitur draft projektligji i cili e ndalohen importin e mbetjeve, si dhe është hartuar raporti i konsultimit publik, si pjesë e praktikës së projektligjit. 
3. Raportin e Vlerësimit të Ndikimit (RIA-së) është publikuar në faqen, konsultimitpublik.gov.al 

· Përfaqësuesit e Bashkimit të Prodhuesve të Shqipërisë (BPSh) paraqiten komente dhe vërejtjesh ndaj projektligjit, duke theksuar se versioni aktual nuk është produkt i një procesi të plotë konsultimi me industrinë, ndonëse industria ricikluese është ndër aktorët më të prekur nga zbatimi i tij dhe që kërkojnë lejimin e importit të mbetjeve.
Përfaqësuesja e Ministrisë së Mjedisit, në përgjigjen e saj sqaroi se, projektligji është publikuar në portalin e konsultimeve në periudhën 20 gusht -17 shtator 2024, dhe se të gjitha komentet e marra janë vlerësuar dhe pasqyruar në raportin e konsultimit publik dhe në relacionin shoqërues të projektligjit. Përfaqësuesit e  BPSh-së janë ftuar, e kanë marrë pjesë në tryezën konsultative të organizuar më 13 nëntor 2024, me praninë e zëvendësministrit të Turizmit dhe Mjedisit, në ambientet e Hotel “Tirana International”.
Përfaqësuesja e ministrisë, në përgjigjen e saj, thekson se importi i mbetjeve është një çështje që kërkon kujdes të veçantë për shkak të ndjeshmërisë publike dhe rreziqeve mjedisore, ndaj prioritet i politikave kombëtare mbetet përpunimi dhe përdorimi i mbetjeve të krijuara brenda vendit.
Përfaqësuesit e BPSH-së e konsiderojnë si risi të nevojshme krijimin e Agjencisë Kombëtare e Ekonomisë e Mbetjet (AKEM), të parashikuar në nenin 22, duke propozuar që kjo agjenci të mos jetë në varësi të Ministrisë së Mjedisit, por të vendoset nën autoritetin e Këshillit të Ministrave. Kjo, sipas tyre, do t’i garantonte një status më të pavarur dhe një rol ndërsektorial, të domosdoshëm për bashkërendimin e politikave të riciklimit dhe menaxhimit të mbetjeve. 
Lidhur me kërkesën për nenin 22 të projektligjit përfaqësueset e Ministrisë së Mjedisit shpjeguan se, krijimi i Agjencisë Kombëtare e Ekonomisë Mbetjet (AKEM) është një element i rëndësishëm për forcimin e menaxhimit institucional në fushën e mbetjeve dhe zhvillimit të ekonomisë qarkulluese. Megjithatë, propozimi për ta vendosur këtë agjenci në varësi të Këshillit të Ministrave nuk pranohet, pasi funksionimi dhe mbikëqyrja e saj është brenda fushës së përgjegjësisë së Ministrisë së Mjedisit, në përputhje me ndarjen aktuale të kompetencave ndërmjet institucioneve qendrore. Ky pozicion garanton koherencë institucionale dhe zbatim të unifikuar të politikave mjedisore në nivel kombëtar.
Përfaqësuesit e BPSH-së referuar nenin 25 të projektligjit për Zonave për Menaxhimin e Mbetjeve, vlerëson këtë model që mund të sjellë efikasitet dhe ekonomi shkalle për bashkitë, por kërkon qartësi më të madhe ligjore mbi rastet kur bashkitë nuk bashkëpunojnë me AKEM-in ose kur ndodhin mospërputhje në ndarjen dhe transportin e mbetjeve, që mund të ndikojnë negativisht në procesin e riciklimit. 
Përfaqësueset e Ministrisë së Mjedisit në lidhje me parashikimet e nenit 25 të projektligjit, shpjeguan se ky mekanizëm synon të rrisë efikasitetin dhe bashkëpunimin ndërmjet bashkive për menaxhimin më racional të mbetjeve urbane. Çdo marrëdhënie ndërmjet bashkive dhe AKEM rregullohet nga neni 26 i projektligjit, por edhe nga ligji për vetëqeverisjen vendore. Në rast se konstatohet mungesë bashkëpunimi ose mospërputhje në zbatimin e detyrimeve, neni 24, pika 5, përcakton qartë se kryetarët e njësive të vetëqeverisjes vendore mbajnë përgjegjësi për grumbullimin dhe administrimin e mbetjeve brenda territorit të tyre. Po ashtu, neni 77 i projektligjit parashikon përgjegjësi administrative në rast shkeljesh apo neglizhencash.
Në lidhje me procesin e konsultimit publik dhe përfshirjen e grupeve të interesit, përfaqësueset e Ministrisë së Mjedisit ritheksuan se kanë respektuar të gjitha procedurat e kërkuara nga ligji për njoftim, publikim dhe marrje komentesh dhe shprehen angazhimin për të vijuar dialogun me sektorin privat dhe me përfaqësuesit e industrisë ricikluese gjatë fazës së zbatimit të ligjit dhe hartimit të akteve nënligjore, me qëllim që dispozitat të jenë sa më të zbatueshme dhe në përputhje me nevojat reale të tregut.
Sa më sipër përfaqësueset e Ministrisë së Mjedisit vlerësuan se projektligji “Për menaxhimin e integruar të mbetjeve” përbën një hap të rëndësishëm për përmirësimin e kuadrit ligjor dhe institucional në fushën e mbetjeve, si dhe për përafrimin e mëtejshëm me legjislacionin e Bashkimit Evropian. Ligji ofron bazën për zhvillimin e ekonomisë qarkulluese, përmirësimin e efikasitetit të burimeve dhe mbrojtjen e mjedisit në mënyrë të qëndrueshme.
Në vijim të seancës dëgjimore, Bashkimi i Prodhuesve të Shqipërisë dërguan edhe një listë me komentet dhe pretendimet e tyre të përmbledhura në adresën e emailit të Komisionit për burimet natyrore, infrastrukturën dhe zhvillimin e qendrueshëm.

· Diskutimi në komision:
Gjatë prezantimit të projektligjit në mbledhjen e datës 14.10 .2025 Ministri i Mjedisit, z. Sofjan Jaupaj u ndal në risitë dhe nevojën e sjelljes së projektligjit “Për menaxhimin e integruar të mbetjeve” duke u shprehur se kjo është një reformë të thellë ligjore e institucionale që synon përafrimin e Shqipërisë me standardet e Bashkimit Evropian, në kuadër të negociatave  për Kapitullin 27 “Mjedisi dhe Ndryshimet Klimatike”.  Ky projektligji është fryt i një pune trevjeçare me ekspertë të BE-së dhe partnerë ndërkombëtarë si GIZ Albania, qeveria suedeze dhe programi “EU for Circular Economy”. Ai synon të modernizojë sistemin e menaxhimit të mbetjeve, në përputhje me direktivat e reja evropiane dhe raportet e progresit të BE-së, duke e bërë këtë reformë një nga kushtet kryesore për integrimin evropian të vendit.
Në fjalën e tij z. Jaupaj theksohet se Shqipëria ka përparuar dukshëm në dekadën e fundit në këtë fushë, me ndërtimin e landifilleve rajonale, impianteve të riciklimit dhe kompostimit, si dhe me rritjen e mbulimit të territorit për shërbimet e mbledhjes së mbetjeve nga 50% në 98%. Reforma Territoriale e vitit 2016 ka përmirësuar koordinimin ndërmjet bashkive dhe qeverisë qendrore, duke sjellë më shumë efikasitet dhe standarde të unifikuara. Kjo ka ndikuar edhe në përmirësimin e imazhit turistik të vendit, sidomos përgjatë bregdetit, i cili sot paraqitet më i pastër dhe më tërheqës.
Me tej z Jaupaj u shpreh se ndarja e mbetjeve në burim dhe parandalimi i mbetjeve, si dhe  menaxhimi gjatë sezonit turistik, dhe ndryshimi i kulturës qytetare ndaj riciklimit mbeten prioritete të punës sonë. Për këtë arsye, projektligji parashikon masa të qarta për edukim, digjitalizim të sistemit të raportimit dhe forcim të parimit “ndotësi paguan”, duke kombinuar nxitjet ekonomike me sanksione të menjëhershme ndaj shkeljeve.
Projektligji përbëhet nga 85 nene të ndarë në 11 krerë dhe 7 shtojca teknike. Në projektligj përcaktohen përgjegjësitë mes pushtetit qendror dhe atij vendor, krijohet Agjencinë Kombëtare e Ekonomisë së Mbetjeve (AKEM) si operator kombëtar. Gjithashtu, vendosen parimet e kriteret për ndarjen e zona menaxhimi të mbetjeve, si dhe vendos detyrimin për grumbullim të diferencuar të mbetjeve. Në projektligj janë futur edhe koncepte të reja si “mbetje bashkiake”, “mbetje nga ndërtimi dhe shembja”, dhe “përgjegjësia e zgjeruar e prodhuesit”, në përputhje me ndryshimet e fundit të direktivave evropiane.
Z.Jaupaj u shpreh se, në pjesën teknike ligji parashikon krijimin e një Sistemi të Integruar Mjedisor (SIM) që do të realizoj gjurmimin dhe monitorimin e të dhënave për mbetjet dhe raportimin e të dhënave për mbetjet nga subjektet që kryejnë veprimtari të menaxhimit të integruar të mbetjeve.
Gjithashtu, ligji synon të promovojë kalimin nga modeli linear “prodho–përdor–hidh” drejt një ekonomie qarkulluese, ku mbetjet kthehen në burim për zhvillim të qëndrueshëm ekonomik. 
Në fund të fjalës së tij Ministri i Mjedisit tha se ky projektligji konsiderohet një instrument kyç për reformimin e sektorit mjedisor në vend. Ai është rezultat i konsensusit teknik dhe partneritetit ndërkombëtar dhe synon ta shndërrojë Shqipërinë në një model rajonal për menaxhimin e qëndrueshëm të mbetjeve, duke garantuar një mjedis të pastër dhe të shëndetshëm në përputhje me standardet evropiane.
znj. Ilva Gjuzi në cilësinë e relatores u shpreh se projektligji “Për Menaxhimin e Integruar të Mbetjeve” synon të krijojë një kuadër të qëndrueshëm ligjor për menaxhimin efektiv të mbetjeve në përputhje me parimet evropiane dhe objektivat e zhvillimit të qëndrueshëm. Qëllimi kryesor i këtij projektligji është të reduktojë ndotjen, të rrisë riciklimin dhe ripërdorimin e mbetjeve, si dhe të mbrojë shëndetin publik dhe mjedisin përmes një sistemi të organizuar, gjithëpërfshirës dhe efikas të menaxhimit të mbetjeve në të gjithë territorin.
Risitë kryesore të projektligjit përfshijnë: ndarjen në burim të mbetjeve, vendosjen e përgjegjësisë së zgjeruar të prodhuesit, përmirësimin e monitorimit dhe raportimit të të dhënave mbi mbetjet, krijimin e instrumenteve ekonomike për të nxitur ekonominë qarkulluese, si dhe forcimin e rolit të pushtetit vendor në menaxhimin lokal të mbetjeve. Gjithashtu, për herë të parë, përcaktohen qartë përgjegjësitë e subjekteve private dhe publike në zinxhirin e menaxhimit të mbetjeve.
Zhvillimi i industrisë së turizmit në vendin tonë ka sjellë nevojën për efikasitetin e menaxhimit të mbjetjeve, posaçërisht sepse territori shqiptar në një vit vizitohet nga mbi 12 milion vizitorë, pothuajse 5 fish i popullsisë vendase, duke rritur ndjeshëm presionin mbi qeverisjen vendore dhe qendrore për menaxhimin e mbetjeve.
Arsyet e sjelljes të projektligj lidhen me nevojën urgjente për përmirësimin e situatës mjedisore në vend, ku trajtimi i mbetjeve paraqet ende sfida të mëdha, përfshirë mungesën e infrastrukturës, menaxhimin informal dhe ndotjen nga depozitimet e pakontrolluara. Për më tepër, harmonizimi me legjislacionin e BE-së është një kusht i rëndësishëm në kuadër të procesit të integrimit evropian, duke kërkuar përditësimin e ligjeve ekzistuese sipas direktivave evropiane.
Zbatimi i këtij projektligji do të ndikojë në përmirësim i ndjeshëm të mënyrës sesi trajtohen mbetjet, duke kontribuar në rritjen e nivelit të riciklimit, reduktimin e mbetjeve që përfundojnë në landfille, krijimin e vendeve të reja të punës në sektorin e ekonomisë qarkulluese dhe përmirësimin e cilësisë së jetës për qytetarët. Zbatimi i tij do të mundësojë një menaxhim më të përgjegjshëm dhe transparent të mbetjeve, si dhe do të ndikojë pozitivisht në përmbushjen e objektivave klimatike dhe mjedisore të vendit.
Në përfundim të fjalës së saj relatorja ftoi kolegët për miratimin e projektligjit, duke nënvizuar se projektligj synon të krijojë një sistem të menaxhimit të integruar të mbetjeve, për të garantuar mbrojtjen e mjedisit e të shëndetit të njeriut, si dhe të sigurojë përdorimin e burimeve me efikasitet, duke krijuar kushtet e domosdoshme për kalimin në modelin e ekonomisë qarkulluese dhe për të garantuar një zhvillim të qendrueshëm ekonomik, në harmoni me mjedisin dhe cilësinë e jetës së qytetarëve tanë.
· [bookmark: _GoBack]
Anëtarët e Komisionit për Burimet Natyrore, Infrastrukturës dhe Zhvillimit të Qëndrueshëm  pas prezantimit të projektligjit diskutuan dhe ngritën pyetje për projektligjin e paraqitur, për çështjet si më poshtë:
· Masat administrative për individët dhe subjektet tregtare që do shkelnin dispozitat e këtij ligji, në këndvështrimin e deputetëve ishin në nivel shumë të lartë, marrë në konsideratë të ardhurat e individëve dhe të sektorit përkatës dhe për këtë shkak kërkohej rishikimi;
· Metodologjinë që përdoret për të përcaktuar kostot e grumbullimit dhe transportimit të mbetjeve;
· Pse projektligji i propozuar nuk është në përputhje të plotë me direktivat e BE-së 2008/98 dhe konventën e Bazelit;
· u kërkua informacion në lidhje me metodologjinë e përdorur për përcaktimin e gjobave dhe kostot për menaxhimin/tarifat për menaxhimin e mbetjeve që parashikohen ky projektligj;
· pse është ndaluar importi i mbetjeve në vendin tonë duke qenë se mund të përdoret si lëndë e parë për bizneset e riciklimit;
· Sa do ti kushtoj publikut shqiptar taksapaguesve kostot e menaxhimin të mbetjeve;
· Cilat janë masat shtesë që janë menduar për të bërë gjurmimin e mbetjeve që të mos depozitohen në dete a lumenj në zonat rurale;
· Cili do të jetë afati për vënien në zbatim të diferencimit në burim dhe kur do të arrijnë bashkitë të plotësojnë detyrimin e tyre për mbledhjen e diferencuar;
· Mundësia për miratimin e një akti nënligjor (VKM) e cila do të përmirësonte kuadrin rregullator të menaxhimit të mbetjeve, përtej përgjegjësisë së Operatorit Kombëtar;
· Çfarë do të ndodhte në qoftë se bashkitë nuk do të kishin kapacitet financiar për të paguar tarifat për depozitimin e mbetjeve në zonat e menaxhimit të mbetjeve;
Në përgjigjet të pyetjeve të anëtarëve të komisionit,  z. Jaupaj shpjegoi se:
· Projektligji i sjell ne Kuvend, është i përputhu me direktivën kuadër të mbetjeve të BE-së në masën 87%. Përputhshmëria e plotë me direktivën do të realizohet nëpërmjet hartimit të 13 akteve nënligjore që do dalin në zbatim të kësaj nisme;
· Parimi i menaxhimit të integruar të mbetjeve dhe mbrojtjes de mjedisit “është ndotësi paguan”, prandaj përcaktohen kostot dhe tarifat si për qytetarët për njësitë e qeverisjes vendore, bizneset, etj; 
· Në lidhje me metodologjinë e tarifave në projektligj në nenin 27 është përcaktuar që  me hartimin e vendimi të Këshillit të Ministrave do bëhet miratimi i metodologjisë për llogaritjen e kostove nga njësitë e qeverisjes vendore. Sa i takon propozimit që të ekzistojë një organ më i lartë për të miratuar dhe vlerësuar metodologjinë e tarifave që do prezantohen nga ky operator i qendërzuar për të gjitha pikat fundore të Shqipërisë ne biem dakord që të parashikohet në projektligj si një akt nënligjor që do aplikohet më pas;
· Në lidhje me koston totale te përcaktuar për menaxhimin e mbetjeve, Ministri z. Jaupaj u shpreh se, direktivat e BE-së përcaktojnë objektivat e riciklimit për vitin 2035, dhe në këtë është parashikuar vlera financiare që duhet të investohet për infrastrukturën që nevojitet deri në vitin 2035, në mënyrë që të realizohet ky objektiv. Aktualisht ministria është në fazat e negociatave për shtyrjen e afatit të përmbushjes së këtij investimi përtej 2035. 
· Për sa i përket masave administrative të përcaktuar për shkelësit e ligjit, z.Jaupaj u përgjigje se, masa administrative janë përcaktuar në mënyrë proporcionale me shkeljen dhe dëmin që do shkaktohet ne mjedis, duke marrë parasysh dhe masat e përcaktuara në ligje të tjera që parashikojne penalitete administrative të ngjashme, pra referenca analoge në legjislacionin shqiptar.
· Në lidhje me pyetjen e ngritur nga deputetët për ndalimin e importit të mbetjeve, z. Jaupaj u shpreh se, ka më shumë se 10 vite që ndalohet importimi i mbetjeve dhe do  vijojë të ndalohet deri në përmirësimin e infrastrukturës së nevojshme, si dixhitale ashtu edhe teknike për gjurmimin dhe trajtimin e këtyre mbetjeve. Në vijim të këtij argumenti, për  bizneset që përdorin mbetjet si lëndë e parë,  në lidhje me situatën e brendshme, ministri u shpreh se aktualisht jemi në nivelin 18 % të masës së riciklimit të mbetjeve, duke prodhuar në vit 880.000 ton mbetje. Me përmirësimin e infrastrukturës dhe ndarje në burim të mbetjeve do të sigurohet sasia e nevojshme e mbetjeve të ricikluara për prodhimin vendas. Z. Jaupaj sqaroi se, gjithashtu ministria ka depozituar në Kuvend projektligjin “Për përgjegjësitë e zgjeruara të prodhuesit”, zbatimi i të cilit do të siguroj material të riciklueshme për rrymat e mbetjeve për të cilat do të zbatohet ky projektligj; 
· Në lidhje me grumbullimin e mbetjeve në rang Republike ministri sqaroi se, aktualisht grumbullimi i tyre bëhet në masën 98 % në rang kombëtar. Ajo që duhet të përmirësohet është trajtimi i mbetjeve, kompostimi, riciklimi etj. 
· Z. Jaupaj në lidhje me sistemin e gjurmimit të mbetjeve shpjegoi se është në proces ngritja e sistemit elektronik digital të integruar mjedisor të të dhënave (SIM) për realizimin e gjurmueshmërisë, sipas parashikimeve te nenit 70 të këtij projektligji. 
Në fjalën e saj Kryetarja e komisionit, znj Anila Denaj vlerëson se ky projektligj përfaqëson një hap të rëndësishëm drejt modernizimit të kuadrit ligjor mjedisor dhe përmbushjes së detyrimeve të Shqipërisë në procesin e integrimit evropian.
Projektligji siguron harmonizim me direktivat evropiane, përfshirë ato që lidhen me riciklimin, reduktimin e mbetjeve në burim dhe ndërtimin e një ekonomie qarkulluese që i kthen mbetjet në burim zhvillimi ekonomik, duke vlerësuar risi të rëndësishme ligjore dhe institucionale krijimin e Agjencisë Kombëtare të Ekonomisë së Mbetjeve (AKEM), ndarja e territorit në zona të menaxhimit të mbetjeve, digjitalizimin i sistemit të raportimit (SIM) dhe zbatimin parimit “ndotësi paguan”. Këto masa forcojnë kapacitetet e shtetit dhe të pushtetit vendor për menaxhim efikas, të qëndrueshëm dhe transparent të mbetjeve.
Gjithashtu, projektligji përbën një garanci të qartë për qytetarët shqiptarë se mbrojtja e mjedisit, shëndeti publik dhe zhvillimi i qëndrueshëm janë në themel të politikave të shtetit. Ai sjell një qasje të re, ku menaxhimi i mbetjeve nuk shihet më si barrë, por si mundësi ekonomike dhe sociale, në përputhje me vizionin e ekonomisë qarkulluese të BE-së.
Në përfundim, vlerësoi se ky projektligj është i plotë, i balancuar dhe i domosdoshëm për të përmbushur objektivat kombëtare dhe evropiane në fushën e mjedisit. Ai meriton mbështetjen e Kuvendit të Shqipërisë si një akt modern, i përgjegjshëm dhe i orientuar drejt së ardhmes.

· Përfundime dhe ndryshimet e projekt aktit (nen për nen)  
Pas diskutimeve Komisioni për Burimet Natyrore, Infrastrukturën dhe Zhvillimin e Qëndrueshëm në cilësinë e komisionit përgjegjës shqyrtoi sugjerime e propozuara nga Komisioni Për Evropën dhe Punët e Jashtme; Komisionit për Ekonominë, Punësimin dhe Financat si dhe Komisionit të Çështjeve Ligjore dhe Administratën Publike në cilësine e komisioneve për dhënie mendimi.
Në përfundim të shqyrtimit të projektligjit, Komisioni për Burimet Natyrore, Infrastrukturën dhe Zhvillimin e Qëndrueshëm, duke vlerësuar si tejet pozitive ndryshimet që vijnë përmes këtij projektligji, me votat pro të shumicës së anëtarëve pranishëm e miratoi projektligjin në parim nen për nen dhe në tërësi me ndryshimet e mëposhtme: 
1. Shënimi në fund të faqes (footnote) që lidhet me titullin e projektligjit, të riformulohet si më poshtë vijon: 
“Ky ligj është përafruar pjesërisht me direktivën 2008/98/KE të Parlamentit Evropian dhe Këshillit, datë 19 nëntor 2008 “Mbi mbetjet”, dhe që shfuqizon disa direktiva, e ndryshuar. Numri CELEX 32008L0098, Fletorja Zyrtare e Bashkimit Evropian, Seria L, Nr. 312, datë 22.11.2008, faqe 3-30.”

2. Nenin 4 i projektligjit për teknikë legjislative, pas çdo termi që përkufizohet, të shtohen fjalët “është”, “janë” ose “nënkupton”,  në varësi të kontekstit të fjalisë;

3. Pikat e neni 4 të bëhen sipas renditjes alfabetike.

4. Në nenin 4, Pika 12 e projektligjit, riformulohet si vijon :
“12. “Krijues i mbetjeve”, është kushdo, veprimtaria e të cilit krijon mbetje (krijuesi origjinal i mbetjeve) ose kushdo, që kryen përpunimin paraprak, përzierjen ose operacione të tjera që çojnë në ndryshimin e natyrës ose të përbërjes së asaj mbetjeje.”

5. Në nenin 4, paragrafi i dytë i pikës 18/b riformulohet si vijon :
    “18/b paragrafi i dyte). Mbetjet bashkiake nuk përfshijnë mbetjet nga prodhimi, bujqësia, pyjet, peshkimi, gropat septike, rrjetin e kanalizimeve dhe trajtimit të ujërave të ndotura, sistemin e kullimit, si dhe llumrat e ujërave të ndotura, automjetet në fund të jetës, mbetjet nga ndërtimi dhe shembja. Ky përkufizim nuk cenon ndarjen e përgjegjësive për menaxhimin e mbetjeve midis aktorëve publikë dhe privatë.”

6. Në nenin 4, Pika 23 riformulohet si vijon :
“23. “Mbetje nga ndërtimi dhe shembja”, janë mbetjet e krijuara nga veprimtaria e ndërtimit dhe e shembjes.”

7. Në nenin 4, Pika 41 riformulohet si vijon :
“41.“Person”, është personi fizik dhe personi juridik në kuptimin e legjislacionit në fuqi për tregtarët dhe shoqëritë tregtare”.  

8. Në nenin 4, Pika 60 riformulohet si vijon: 
    “60. Teknika më të mira të disponueshme” nënkupton të njëjtin kuptim siç parashikohet në  legjislacionin në fuqi për lejet e mjedisit”.

9. Në nenin 4, Pika 66 riformulohet si vijon :
“66. “Zotërues i mbetjeve”, është krijuesi i mbetjeve ose çdo person fizik ose juridik që ka posedimin e mbetjeve.”

10. Neni 20 në pikën 1 pas fjalës “rregullatore” të shtohet fjala “administruese”.

11. Ne nenin 22, pika 1 riformulohen si vijon :
   “1. Agjencia Kombëtare e Ekonomisë së Mbetjeve është person juridik, e organizuar në formën e një shoqërie aksionare. Autoriteti publik, që përfaqëson shtetin si aksionar të Shoqërisë, është ministria përgjegjëse për mjedisin”.

12. Në nenin 22 në pikën 6 hiqen fjalët “dhe ministrit përgjegjës për ekonominë”.

13. Në nenin 25 në pikën  2 hiqet fjala “të ngurta”.

14. Në nenin 26, pika 3 riformulohet si vijon;  
“3. Marrëveshja e parashikuar në pikën 2, të këtij neni, zbaton të gjitha parashikimet e ligjit në fuqi  për vetëqeverisjen vendore”. 

15. Në nenin 34 në pikën 10 pas fjalisë “të mbetjeve inerte në nivel” shtohet fjala “rajonale”

16. Në nenin 40, Pika 3 riformulohet si vijon; 
“ 3. Personat, që ushtrojnë veprimtari në fushën e menaxhimit të integruar të mbetjeve të rrezikshme, pajisen me një leje mjedisi, që përcakton kushtet që duhen përmbushur për të siguruar zbatimin e pikës 1, të këtij neni. Leja për ndikimin në mjedis përfshihet në kategorinë III.1, të shtojcës bashkëlidhur ligjit në fuqi për licencat, autorizimet dhe lejet në Republikën e Shqipërisë, dhe lëshohet në përputhje me parashikimet e këtij ligji dhe legjislacionit në fuqi për lejet e mjedisit”.  

17. Në nenin 41, Pika 3 riformulohet si vijon; 
“3.Lejet për veprimtaritë e përcaktuara në këtë dispozitë miratohen sipas ligjit në fuqi për licencat, autorizimet dhe lejet në Republikën e Shqipërisë dhe përfshihen në kategorinë III.1, të shtojcës bashkëlidhur të ligji në fuqi për lejet e mjedisit”.

18.  Ne nenin 43, Pika 3 riformulohet si vijon :
“3. Nenet 42 dhe 70, të këtij ligji nuk zbatohen ndaj pjesëve të ndara të mbetjeve të rrezikshme shtëpiake derisa nuk janë pranuar për grumbullim, asgjësim ose rikuperim nga një person fizik ose juridik që zotëron lejen përkatëse ose që është regjistruar në përputhje me nenin 67, të këtij ligji.”

19. Në nenin 57 të projektligjit, të bëhet ndryshimi i titullit si vijon; 
“Neni 57, Mbetjet nga ndërtimi dhe shembja”.

20. Në nenin 66 në pikën 4 hiqet togfjalëshi “është pjesë përbërëse e Strategjisë Kombëtare për Menaxhimin e Integruar të Mbetjeve dhe planit të veprimit, si shtojcë e saj, dhe”.

21. Në nenin 67, në pikat 1 dhe 3  togfjalëshi “të  ligjit nr.10448, datë 14.7.2011, “Për lejet e mjedisit”, të ndryshuar” zëvendësohet me togfjalëshin “të  ligjit në fuqi për lejet e mjedisit”.

22. Ne nenin 67, pika 5 riformulohet si vijon :
“5. Kushtet e lejes së mjedisit garantojnë që metodologjia e trajtimit të mbetjeve është në përputhje me legjislacionin në fuqi për mbrojtjen e mjedisit dhe me parimet e nenit 5, të këtij ligji”.

23. Në neni 71 në pikën 5 togfjalëshi “e ligjit nr.124/2024, “Për mbrojtjen e të dhënave personale”, zëvendësohet me togfjalëshin “e ligjit për mbrojtjen e të dhënave personale”.

24. Në nenin 77, pika 62 riformulohet si vijon:
“62. Çdo individ, që hedh, braktis, depoziton apo gropos çfarëdo lloj mbetjeje në vende publike dhe jopublike, ku nuk lejohet të hidhen apo të groposen mbetjet, në kundërshtim me ndalimin e parashikuar në nenin 76, shkronja “a”, të këtij ligji, dënohet me gjobë, në vlerën nga 65 000 (gjashtëdhjetë e pesë mijë) deri në 200 000 (dyqind mije) lekë.
(Ndërkohë po në nenin 77, komisioni përgjegjës me shumicë votash ka rrëzuar sugjerimin e Komisionit të Çështjeve Ligjore dhe Administratën Publike Komisionit në lidhje me ndryshimin e masave administrative për diferencimin e madhësisë së subjekteve private në biznes i vogël apo biznes i madh, duke pranuar vetëm sugjerimin si më lart për masat qe lidhen me individin, konkretisht pikën 62 më lart)

25. Në nenin 78 në pikën 1 togfjalëshi “në ligjin nr.10 448, datë 14.7.2011, “Për lejet e mjedisit”, të ndryshuar” zëvendësohet me togfjalëshin “në ligjin në fuqi për lejet e mjedisit”.

26. Në nenin 82 bëhen shtesat dhe zëvendësime si vijon : 
        Pas nenit 13, pika 2 të shtohet, “neni 22, pika 6”;
        nenit 70, pika 7 të zëvendësohet pika “6” ;
        nenit 75, pikat 4 e 5  te behet “ pika 2”.

27.  Në nenin 83, komisionin përgjegjës sqaron në lidhje me sugjerimin e Komisionit të Ekonomisë dhe Financave për saktësimin e akteve ligjore që ngelen në fuqi, se neni 83 parashikon aktet nënligjore (vendime të Këshillit të Ministrave të miratuara në funksion të ligjit ekzistues) dhe që kanë fuqi ligjore deri në nxjerrjen e akteve të reja nënligjore nga Këshilli i Ministrave në zbatim të këtij projektligji, brenda afateve të përcaktuara në këtë nen. 




        R E L A T O R E					             K R Y E T A R E
  	Ilva GJUZI			                                                  Anila DENAJ

